b'\n_START_ARTICLE_\nKidri\xc4\x8devo\n_START_SECTION_\nEtimologija\n_START_PARAGRAPH_\nKidri\xc4\x8devo se je vse do leta 1953, ko so ga preimenovali po revolucionarju in gospodarstveniku Borisu Kidri\xc4\x8du, imenovalo Strni\xc5\xa1\xc4\x8de pri Ptuju oz. nem\xc5\xa1ko Sternthal ali \xc5\xa0terntal._NEWLINE_Po Lovren\xc5\xa1ki \xc5\xbeupnijski kroniki nem\xc5\xa1ko ime Sternthal ali \xc5\xa0terntal izvira iz podoma\xc4\x8denega imena gra\xc5\xa1\xc4\x8dinskih hlevov z ovcami (nem. St\xc3\xa4rstall = ov\xc4\x8dji hlev). Slovensko ina\xc4\x8dico krajevnega imena Strni\xc5\xa1\xc4\x8de doma\xc4\x8dini pripisujejo dejstvu, da je med prvo svetovno vojno avstro-ogrska vojska blizu gra\xc5\xa1\xc4\x8dine zgradila bolniu\xc5\xa1nice in tabori\xc5\xa1\xc4\x8de z barakami, za katere so izsekali del tukaj\xc5\xa1njih gozdov - nastalo je strni\xc5\xa1\xc4\x8de.  _NEWLINE_Ime Sterntal se je uporabljalo \xc5\xbee med prvo svetovno vojno za celotno barakarsko naselje tabori\xc5\xa1\xc4\x8da vojnih ujetnikov in voja\xc5\xa1kih bolni\xc5\xa1nic, ki se je nahajalo v katastrskih ob\xc4\x8dinah Apa\xc4\x8de, Gere\xc4\x8dja vas in Lovrenc na Dravskem polju.\n_START_SECTION_\nZgodovina\n_START_PARAGRAPH_\nZaselek Strni\xc5\xa1\xc4\x8de je bil neko\xc4\x8d del turni\xc5\xa1ke gospo\xc5\xa1\xc4\x8dine, ki jo jo leta 1749 mo\xc4\x8dno zadol\xc5\xbeeno kupil grof Anton Gaisruck, za popla\xc4\x8dilo upnikov pa je moral leta 1757 prodati urad Zlatoli\xc4\x8dje, ki ga je kupila grofica Kajetana Sauer. Gaisruck je \xc5\xbee 1. novembra 1768 Turni\xc5\xa1\xc4\x8de prodal opatu cistercijanskega samostana Neuberg pri Brucku ob Muri. Ob jo\xc5\xbeefinski reformi leta 1787 je bil samostan v Neubergu razpu\xc5\xa1\xc4\x8den in njegove posesti so pre\xc5\xa1le v last dr\xc5\xbeave. \xc5\xa0ele leta 1826 je bila posest prodana sa\xc5\xa1kemu grofu Adolfu von Sch\xc3\xb6nfeldu, ki je dal v Strni\xc5\xa1\xc4\x8de raz\xc5\xa1iriti ov\xc4\x8derejo.\n_START_SECTION_\nGra\xc5\xa1\xc4\x8dina Strni\xc5\xa1\xc4\x8de\n_START_PARAGRAPH_\nLeta 1870 je dal grof Sch\xc3\xb6ndorf, lastnik tudi propadajo\xc4\x8dega dvorca Schneeweiss v Apa\xc4\x8dah, tukaj zgraditi dvorec, ob njem pa so \xc4\x8dez nekaj let zgradili \xc5\xa1e tri gospodarska poslopja. Sterntalsko posestvo z dvorcem je leta 1896 kupil Franc. pl. Hellin s Ptuja, leta 1912 je bila v Strni\xc5\xa1\xc4\x8du zgrajena \xc5\xbeelezni\xc5\xa1ka postaja. Med prvo svetovno vojno je bila v dvorcu sede\xc5\xbe uprave tukaj\xc5\xa1njih cesarsko-kraljevih bolni\xc5\xa1nic, zgrajenih leta 1915, skupaj s tabori\xc5\xa1\xc4\x8dem za vojne ujetnike. Posest v izmeri 104 ha, dvorec in pomo\xc5\xbena poslopja je uprava vzela v najem od strni\xc5\xa1kega lastnika Hellina. Po koncu vojne je voja\xc5\xa1ka uprava Strni\xc5\xa1\xc4\x8de zapustila, Hellin pa je posest z dvorcem leta 1919 prodal ptujskemu trgovcu Francu \xc4\x8cu\xc4\x8dku in njegovi \xc5\xbeeni Antoniji. Ob okupaciji 1941 je imelo v dvorcu svoj sede\xc5\xbe nem\xc5\xa1ko voja\xc5\xa1ko poveljstvo. _NEWLINE_V Strni\xc5\xa1\xc4\x8du je takoj po koncu druge svetovne vojne, od sredine maja do jeseni 1945, delovalo komunisti\xc4\x8dno koncentracijsko tabori\xc5\xa1\xc4\x8de \xc5\xa0terntal, nato pa so bili posest, dvorec in objekti nacionalizirani in leta 1961 predani Kmetijskemu kombinatu Ptuj.'